Drie ‘misdadigers’ deur gemeenskap gedoodArgieffoto Kol. Leonard Hlathi, polisiewoordvoerder, het gesê die mans, almal in hul vroeë dertigerjare, is glo met geweld deur ’n groep mense uit hul huise geneem. Kort voor middernag het ŉ gemeenskapslid die polisie ingelig dat drie mans deur inwoners van Tonga aangerand word. Polisielede het na die toneel gehaas, waar hulle slegs die drie erg aangerande mans aangetref het. Paramedici is ontbied en die slagoffers is op die toneel dood verklaar. Volgens Hlathi het die gemeenskap reg in eie hande geneem omdat die drie mans van verskeie misdade in die gemeenskap beskuldig was. ŉ Driedubbele moordsaak is aanhangig gemaak. Lt.genl. Mark Magadlela, provinsiale kommissaris, het die moorde veroordeel en gesê daar is geen rede om iemand anders dood te maak nie, ongeag wat die persoon moontlik gedoen het. “Die onnodige verlies aan lewens kan voorkom word as ons gemeenskappe kan leer om die owerheid en relevante departemente te betrek wanneer misdaad vermoed word, eerder as om reg in eie hande te neem,” het hy gesê.